Fil 3:19,20 Waar is jy regtig tuis? Wat is jou tuiste? Dit is 'n belangrike vraag in ons lewe. Die Gees praat oor mense wat vyande van die kruis is. Dit is hulle wat hulle op hierdie wêreld tuis voel. Wat leef vir hulle belange en verlangens hier en nou. Die wêreld is hul woning op daardie manier dat hulle nie raaksien dat die HERE die wëreld en die lewe geskep het nie. Mense leef asof hul op hierdie aarde die konings is sonder met Christus as die groot Koning rekening te hou. Dit beteken dat 'n mens nie verder as hierdie wëreld kyk nie. Nie verder as ons menslike verstand en gevoel nie. Dan is dit so dat sondige verlangens en belange ons lewe gaan bepaal. Hulle word selfs ons hoogste genot.
Die aarde is ons woning. Die HERE het die aarde vir ons geskep en reggemaak. Na die sondeval het die aarde vir die gelowiges ook 'n plek van vreemdelingskap geword. Juis omdat die duiwel en die sonde dikwels daar heers. Ons moet op hierdie aarde na die sondeval leer om onsself as sondige mense te verloën! Om ons nie by ons eie sondige ek en op die sondige wëreld tuis te voel nie. Die Gees wil ons leer om ons in die hemel tuis te voel. Om as hemelburgers op hierdie aarde te leef. Om so te leef dat jy Koning Christus wat in die hemel troon, volg. Om uit te sien na die dag dat Christus terugkeer en jy jou weer heeltemal op die aarde as jou woning kan tuis voel. Laat dit so leef dat ons ons paspoort vanuit die hemel wil kry om in die toekoms op die nuwe aarde toegelaat te word. Om daar dan heerlik ons tuiste by die HERE te hê.